หุ้นยุโรปปิดร่วง ราคาน้ำมันซบเซากดดันกลุ่มพลังงาน
ตลาดหุ้นยุโรปปิดร่วงลงเมื่อคืนนี้ (23 ก.พ.) เนื่องจากการร่วงลงของราคาน้ำมันได้ฉุดหุ้นกลุ่มพลังงานดิ่งลงด้วย นอกจากนี้ ตลาดยังได้รับแรงกดดันจากข่าวที่ว่า บีเอชพี บิลลิตัน ประกาศลดการจ่ายเงินปันผลเป็นครั้งแรกในรอบ 15 ปี หลังจากกำไรของบริษัททรุดฮวบลงอย่างหนัก 
24 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.2% ปิด (23 ก.พ.) ที่ 327.78 จุด, ดัชนี CAC-40 ตลาดหุ้นฝรั่งเศสปิดที่ 4,238.42 จุด ลดลง 60.28 จุด หรือ -1.40%, ดัชนี DAX ตลาดหุ้นเยอรมันปิดที่ 9,416.77 จุด ร่วงลง 156.82 จุด หรือ -1.64% และดัชนี FTSE 100 ตลาดหุ้นลอนดอนปิดที่ 5,962.31 จุด ลดลง 75.42 จุด หรือ -1.25%
หุ้นกลุ่มพลังงานร่วงลงหลังจากราคาน้ำมันดิบเบรนท์ร่วงลงกว่า 4% เมื่อคืนนี้ อันเนื่องจากข่าวที่ว่าซาอุดิอาระเบียส่งสัญญาณยังไม่ลดการผลิตน้ำมัน โดยหุ้นบีพีร่วงลง 3.2% และหุ้น Technip SA ซึ่งเป็นบริษัทพลังงานของฝรั่งเศส ดิ่งลง 3.8% ส่วนหุ้นบีเอชพี บิลลิตัน ดิ่งลง 6.1% และเป็นปัจจัยที่ฉุดตลาดหุ้นยุโรปร่วงลงด้วย หลังจากทางบริษัทประกาศลดการจ่ายเงินปันผลเป็นครั้งแรกในรอบ 15 ปี โดยมีเป้าหมายที่จะปกป้องดุลการชำระเงินและอันดับความน่าเชื่อถือ หลังจากกำไรของบริษัททรุดฮวบลงอย่างหนัก อันเนื่องมาจากราคาโลหะปรับตัวลดลง
บีเอชพี บิลลิตัน ระบุว่า ทางบริษัทได้ปรับลดการจ่ายเงินปันผลลงสู่ระดับ 16 เซนต์ในช่วงครึ่งปีแรก จากช่วงเวลาเดียวกันของปีที่แล้วที่ระดับ 62 เซนต์ หลังจากกำไรจากการดำเนินงานของบริษัทปรับตัวลงสู่ระดับ 412 ล้านดอลลาร์ ในช่วงเวลา 6 เดือนซึ่งสิ้นสุดวันที่ 31 ธ.ค.2558
ขณะที่สถาบันจัดอันดับความน่าเชื่อถือ สแตนดาร์ด แอนด์ พัวร์ (S&amp;P) ปรับลดอันดับความน่าเชื่อถือระยะยาวของบีเอชพี บิลลิตัน บริษัทเหมืองแร่รายใหญ่ ลงสู่ระดับ A จากระดับ A+ เหตุราคาสินค้าโภคภัณฑ์ตกต่ำ ปัญหาท้าทายในตลาด และความไม่แน่นอนของอุปสงค์